CELEX: 32018R0823
Language: mt
Date: 2018-06-04 00:00:00
Title: Regolament ta' Implimentazzjoni tal-Kummissjoni (UE) 2018/823 tal-4 ta' Ġunju 2018 li jtemm ir-rieżami interim parzjali tal-miżuri kompensatorji applikabbli għall-importazzjonijiet ta' ċerti troti qawsalla li joriġinaw mir-Repubblika tat-Turkija

5.6.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 139/14
            
         REGOLAMENT TA' IMPLIMENTAZZJONI TAL-KUMMISSJONI (UE) 2018/823
   tal-4 ta' Ġunju 2018
   li jtemm ir-rieżami interim parzjali tal-miżuri kompensatorji applikabbli għall-importazzjonijiet ta' ċerti troti qawsalla li joriġinaw mir-Repubblika tat-Turkija
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) 2016/1037 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Unjoni Ewropea (1) (“ir-Regolament bażiku”), u b'mod partikolari l-Artikolu 19(4) tiegħu,
   Billi:
   1.   PROĊEDURA
   
   1.1.   Miżuri fis-seħħ
   
   
               (1)
            
            
               Wara investigazzjoni antisussidji (“l-investigazzjoni oriġinali”), il-Kummissjoni imponiet, permezz tar-Regolament ta' Implimentazzjoni (UE) 2015/309 (2), dazji kompensatorji definittivi fuq l-importazzjonijiet ta' ċerti troti qawsalla li joriġinaw mit-Turkija (“il-miżuri fis-seħħ”).
            
         1.2.   Talba ta' rieżami interim parzjali
   
   
               (2)
            
            
               Fit-13 ta' Marzu 2017, l-Assoċjazzjoni tal-Esportaturi tal-Eġew (“l-applikant”), ippreżentat talba għal rieżami interim parzjali tal-miżuri kompensatorji.
            
         
               (3)
            
            
               It-talba pprovdiet evidenza li bidla fl-implimentazzjoni ta' sussidji diretti għall-produzzjoni li ġiet introdotta fl-2016 irriżultat fi tnaqqis sostanzjali fil-livell ta' sussidji lill-produtturi tat-troti fit-Turkija u għalhekk, li l-miżuri ma kienux aktar meħtieġa biex jikkumpensaw għas-sussidjar. L-applikant argumenta wkoll li dik il-bidla kienet ta' natura dejjiema. Għalhekk, skont ir-rikorrenti, il-miżuri fis-seħħ għandhom jiġu riveduti.
            
         1.3.   Bidu ta' rieżami interim parzjali
   
   
               (4)
            
            
               Wara li stabbilixxiet li kien hemm evidenza biżżejjed għall-bidu ta' rieżami interim parzjali, fl-20 ta' Lulju 2017 il-Kummissjoni ħabbret, permezz ta' notifika ppubblikata f'Il-Ġurnal Uffiċjali tal-Unjoni Ewropea (“in-Notifika tal-Bidu”) (3) il-bidu ta' rieżami interim parzjali skont l-Artikolu 19 tar-Regolament bażiku.
            
         1.4.   Il-perjodu tal-investigazzjoni ta' rieżami
   
   
               (5)
            
            
               Il-perjodu tal-investigazzjoni ta' rieżami kopra l-perjodu mill-1 ta' Lulju 2016 sat-30 ta' Ġunju 2017. Sabiex jiġi valutat jekk kienx hemm tnaqqis fis-sussidjar ta' produtturi ta' troti mill-investigazzjoni oriġinali, u jekk il-bidla kenitx ta' natura dejjiema, il-Kummissjoni analizzat ukoll l-evoluzzjoni tal-ammonti ġenerali ta' sussudji mogħtija mit-Turkija lil produtturi ta' troti mill-perjodu ta' investigazzjoni oriġinali (mill-1 ta' Jannar sal-31 ta' Diċembru 2013).
            
         1.5.   Il-partijiet ikkonċernati mill-investigazzjoni
   
   
               (6)
            
            
               Il-Kummissjoni avżat lill-applikant, lill-produtturi esportaturi magħrufa fit-Turkija, lill-produtturi tal-Unjoni, lill-utenti u lill-operaturi tas-suq li kienu magħrufa li huma kkonċernati, l-assoċjazzjonijiet li jirrappreżentaw lill-produtturi tal-Unjoni u lill-awtoritajiet Torok bil-bidu tar-rieżami interim parzjali.
            
         
               (7)
            
            
               Il-partijiet interessati ngħataw l-opportunità li jagħtu l-fehmiet tagħhom bil-miktub u biex jitolbu smigħ fil-limitu taż-żmien stabbilit fin-notifika ta' bidu.
            
         
               (8)
            
            
               Żewġ partijiet interessati għamlu sottomissjoni li tiddefendi l-ħtieġa li jinżammu l-miżuri fis-seħħ. Parti waħda, l-Assoċjazzjoni Daniża tal-Akkwakultura (li tirrappreżenta l-ilmentatur fl-investigazzjoni oriġinali) kienet tal-fehma li l-kundizzjonijiet tal-Artikolu 19 tar-Regolament bażiku ma kinux sodisfatti. Hija sostniet li l-informazzjoni li tinsab fit-talba kienet inkompluta u pprovdiet stampa mhux eżatta tas-sussidji għall-produtturi tat-troti fit-Turkija u li l-bidliet introdotti mit-Turkija ma setgħux jitqiesu bħala li għandhom “natura dejjiema”. It-tieni parti, assoċjazzjoni Spanjola tal-akkwakultura, argumentat ukoll li l-miżuri kompensatorji kellhom jinżammu, u argumentat li l-prezzijiet tal-importazzjonijiet mit-Turkija huma aktar baxxi mill-prezzijiet tal-produtturi tat-troti tal-Unjoni.
            
         1.6.   Kampjunar ta' produtturi esportaturi fit-Turkija
   
   
               (9)
            
            
               Minħabba li hemm għadd kbir ta' produtturi esportaturi, il-Kummissjoni ddikjarat, fin-Notifika ta' Bidu, li hija tista' tieħu kampjun ta' produtturi esportaturi, f'konformità mal-Artikolu 27 tar-Regolament bażiku.
            
         
               (10)
            
            
               Sabiex tiddeċiedi jekk il-kampjunar kienx meħtieġ u, jekk iva, biex tagħżel kampjun, il-Kummissjoni talbet lill-produtturi esportaturi magħrufa kollha fit-Turkija sabiex jipprovdu l-informazzjoni speċifikata fin-Notifika ta' Bidu. Barra minn hekk, il-Kummissjoni staqsiet lill-missjoni tar-Repubblika tat-Turkija għall-Unjoni Ewropea sabiex tidentifika u/jew tikkuntattja lil produtturi esportaturi oħrajn, jekk ikun hemm, li jistgħu jkunu interessati li jipparteċipaw fl-investigazzjoni. B'kollox, l-informazzjoni speċifikata fin-Notifika ta' Bidu intbagħtet lil iktar minn sebgħin kumpaniji fit-Turkija.
            
         
               (11)
            
            
               Seba' u għoxrin produttur esportatur ipprovdew l-informazzjoni mitluba u qablu li jiġu inklużi fil-kampjun. Skont l-Artikolu 27(1) tar-Regolament bażiku, il-Kummissjoni għażlet kampjun proviżorju ta' ħames produtturi esportaturi/gruppi ta' produtturi, li inkluda tliet produtturi esportaturi/gruppi ta' produtturi li għandhom l-ikbar volum ta' esportazzjonijiet lejn l-Unjoni u żewġ produtturi esportaturi/gruppi ta' produtturi. Il-Kummissjoni qieset li l-kampjun propost huwa rappreżentattiv.
            
         
               (12)
            
            
               Il-Kummissjoni stiednet lill-partijiet interessati biex jagħtu l-kummenti tagħhom dwar dan il-kampjun proviżorju. Żewġ gruppi ta' produtturi esportaturi, KLC Group u Sagun Group, talbu li jiġu inklużi fil-kampjun. Minħabba d-daqs kbir tal-esportazzjonijiet tagħha, il-Kummissjoni ddeċidiet li żżid lill-KLC Group mal-kampjun sabiex teżamina bir-reqqa l-effetti tal-iskema modifikata dwar is-settur. Madankollu, fid-dawl taż-żmien limitat disponibbli għall-investigazzjoni, il-Kummissjoni ddeċidiet li tirrifjuta t-talba għall-inklużjoni fil-kampjun mis-Sagun Group (4).
            
         
               (13)
            
            
               Għalhekk il-kampjun finali kien jikkonsisti minn dawn il-produtturi esportaturi/gruppi ta' produtturi esportaturi u l-kumpanniji relatati tagħhom:
               
                           —
                        
                        
                           ADA SU Group;
                        
                     
                           —
                        
                        
                           ALIMA Group;
                        
                     
                           —
                        
                        
                           GMS Group;
                        
                     
                           —
                        
                        
                           KLC Group;
                        
                     
                           —
                        
                        
                           Mittos Su Ürünleri;
                        
                     
                           —
                        
                        
                           Özpekler Group.
                        
                     
         
               (14)
            
            
               Il-kampjun finali kien jirrappreżenta madwar 71 % tal-volum tal-importazzjonijiet tal-prodott li qed jiġi rieżaminat esportat lejn l-Unjoni matul il-perjodu tal-investigazzjoni ta' rieżami. Il-Kummissjoni kkunsidrat li dan kien rappreżentattiv u li jippermettilha tanalizza b'mod xieraq l-effetti tal-bidliet mit-Turkija fuq il-kumpaniji kollha f'dak is-settur.
            
         1.7.   Kwestjonarji u żjarat ta' verifika
   
   
               (15)
            
            
               Il-Kummissjoni fittxet u vverifikat l-informazzjoni kollha li qieset meħtieġa biex tevalwa l-impatt tal-bidla fl-implimentazzjoni tal-iskema ta' sussidji diretti introdotti mit-Turkija.
            
         
               (16)
            
            
               Il-Kummissjoni bagħtet kwestjonarji lis-sitt produtturi esportaturi/gruppi ta' produtturi fil-kampjun, u lit-Turkija. Mingħand dawk il-partijiet kollha waslu tweġibiet sħaħ għall-kwestjonarju.
            
         
               (17)
            
            
               Il-Kummissjoni wettqet verifiki fil-bini ta' grupp ta' wieħed mill-gruppi ta' produtturi esportaturi fil-kampjun, jiġifieri Alima Group. Il-Kummissjoni wettqet ukoll żjara ta' verifika fil-bini tal-awtoritajiet Torok. Fid-dawl tal-konklużjonijiet milħuqa fil-Kapitolu 4.3.4, il-Kummissjoni ddeċidiet li ma żżurx kumpaniji li jifdal fil-kampjun.
            
         1.8.   Divulgazzjoni
   
   
               (18)
            
            
               Fil-21 ta' Frar 2018, il-Kummissjoni żvelat lill-partijiet interessati kollha l-fatti u l-kunsiderazzjonijiet essenzjali tal-investigazzjoni u stednithom jissottomettu kummenti bil-miktub u/jew jitolbu seduta mal-Kummissjoni u/jew mal-Uffiċjal tas-Seduta fi proċeduri kummerċjali sa mhux aktar tard mit-18 ta' Marzu 2018.
            
         
               (19)
            
            
               It-Turkija, l-applikant, l-erba' produtturi esportaturi inklużi fil-kampjun u l-Assoċjazzjoni Daniża tal-Akkwakultura issottomettew kummenti wara l-iżvelar. Fit-23 ta' Marzu 2018 saret seduta ta' smigħ bejn il-Kummissjoni, it-Turkija u l-applikant. Fis-16 ta' April 2018 saret seduta ta' smigħ bejn il-Kummissjoni u l-Assoċjazzjoni Daniża tal-Akkwakultura.
            
         2.   IL-PRODOTT TAĦT RIEŻAMI U L-PRODOTT SIMILI
   
   
               (20)
            
            
               Il-prodott taħt rieżami huwa t-trota qawsalla (Oncorhynchus mykiss):
               
                           —
                        
                        
                           li kull waħda tiżen ħajja 1,2 kg jew anqas, jew
                        
                     
                           —
                        
                        
                           friska, imkessħa, iffriżata u/jew affumikata:
                        
                     
                           —
                        
                        
                           fil-forma ta' ħuta sħiħa (bir-ras), bil-garġi mneħħija jew le, kemm jekk imnaddfa jew le, li tiżen 1,2 kg jew anqas kull waħda, jew
                        
                     
                           —
                        
                        
                           bla ras, bil-garġi mneħħija jew le, kemm jekk imnaddfa jew le, li tiżen 1 kg jew anqas kull waħda, jew
                        
                     
                           —
                        
                        
                           fil-forma ta' flettijiet li jiżnu 400 g jew anqas kull waħda,
                        
                     li toriġina mit-Turkija u li fil-preżent taqa' taħt il-kodiċijiet NM ex 0301 91 90, ex 0302 11 80, ex 0303 14 90, ex 0304 42 90, ex 0304 82 90 u ex 0305 43 00 (il-kodiċi TARIC 0301919011, 0302118011, 0303149011, 0304429010, 0304829010 u 0305430011) (“il-prodott taħt rieżami”).
            
         
               (21)
            
            
               Il-Kummissjoni kkonkludiet fl-investigazzjoni oriġinali li l-prodotti manifatturati fl-Unjoni u l-prodotti manifatturati fit-Turkija huma prodotti simili skont it-tifsira tal-Artikolu 2(c) tar-Regolament bażiku.
            
         3.   IS-SUSSIDJI KKUMPENSATI FL-INVESTIGAZZJONI ORIĠINALI
   
   
               (22)
            
            
               Fl-investigazzjoni oriġinali, il-Kummissjoni eżaminat għadd ta' miżuri li minnhom il-produtturi esportaturi Torok tat-troti bbenefikaw jew setgħu ibbenefikaw matul il-perijodu oriġinali ta' investigazzjoni (s-sena 2013) (ara l-premessa 37 tar-Regolament ta' Implimentazzjoni tal-Kummissjoni (UE) Nru 1195/2014 (5) li jimponi dazji kumpensatorji proviżorji).
            
         
               (23)
            
            
               Is-sussidji prinċipali li minnhom ibbenefikaw il-produtturi Torok tat-troti matul il-perjodu tal-investigazzjoni oriġinali kienu sussidji diretti mogħtija lill-produtturi tat-troti kollha għal kull kg ta' prodott u li jvarjaw minn 7 % sa 9,6 %. Barra minn hekk, tnejn mill-kumpaniji inklużi fil-kampjun fl-investigazzjoni oriġinali bbenefikaw minn self sussidjat. L-ammont ta' sussidju permezz ta' self issussidjat misjub mill-Kummissjoni kien ta' 0,1 % għal waħda mill-kumpaniji (Kilic) u ta' 0,3 % għal kumpanija oħra (Özpekler).
            
         
               (24)
            
            
               Il-Kummissjoni sabet li l-benefiċċji tal-miżuri l-oħra kollha ta' sussidju investigati fl-investigazzjoni oriġinali kienu xejn jew negliġibbli. Għalhekk, il-miżuri imposti fuq produtturi ta' troti, prinċipalment ikkumpensaw is-sussidji diretti.
            
         
               (25)
            
            
               Fil-perjodu oriġinali ta' investigazzjoni (is-sena 2013), sussidji diretti mogħtija lill-produtturi tat-troti kienu bbażati fuq id-Digriet Nru 2013/4463 tal-7 ta' Marzu 2013 dwar is-sussidji fl-agrikoltura fl-2013 (id-“digriet tal-2013”). Dan id-digriet huwa relatat ma' troti prodotti fl-2013.
            
         
               (26)
            
            
               Skont id-digriet tal-2013, is-sussidji ngħataw lill-produtturi kollha tat-troti b'liċenzja valida ta' produzzjoni marbuta ma' unità tat-trobbija tal-ħut. Liċenzja ta' produzzjoni tista' tkun marbuta ma' produzzjoni fil-baħar, f'diga, jew ma' produzzjoni f'ilmijiet interni. Produttur ta' troti jista' jkollu diversi liċenzji ta' produzzjoni (farms tat-trobbija tal-ħut) li jinsabu fl-istess diga jew fl-istess żona fil-baħar. Skont id-digriet tal-2013, il-produzzjoni taħt kull waħda minn dawn il-liċenzji kienet eliġibbli għal sussidji sal-limiti li ġejjin: għal kull liċenzja ta' produzzjoni, il-produtturi ta' troti rċevew 0,65 Liri Torok (“TL”) għal kull kg ta' troti għal produzzjoni sa 250 tunnellata fis-sena; għall-produzzjoni minn 251 sa 500 tunnellata, il-produtturi ta' troti rċevew nofs l-ammont (0,325 TL/kg); u l-ebda susidju ma kien riċevut għall-produzzjoni ta' aktar minn 500 tunnellata.
            
         4.   IR-RIŻULTATI TAL-INVESTIGAZZJONI
   
   4.1.   Informazzjoni ġenerali
   
   
               (27)
            
            
               Sussidji fuq il-produzzjoni tat-troti huma rregolati permezz ta' digriet adottat mill-Gvern Tork fuq bażi annwali. Dan id-digriet jipprevedi kundizzjonijiet bażiċi u l-ammonti ta' sussidju għall-produzzjoni tal-akkwakultura fit-Turkija. Il-proċeduri u l-prinċipji dwar l-implimentazzjoni tad-digriet imbagħad jiġu determinati minn komunikati maħruġa mill-Ministeru tal-Ikel, l-Agrikultura u l-Bhejjem kull sena.
            
         
               (28)
            
            
               Peress li l-perjodu tal-investigazzjoni ta' rieżami kopra t-tieni nofs tal-2016 u l-ewwel nofs tal-2017, il-Kummissjoni l-ewwel analizzat l-ammonti u l-kondizzjonijiet ta' sussidji mogħtija jew li għandhom jingħataw lill-produtturi tat-troti fl-2016 u l-2017 (ara l-Kapitolu 4.2).
            
         
               (29)
            
            
               It-tieni nett, il-Kummissjoni analizzat l-evoluzzjoni totali tal-ammonti ta' sussidji mogħtija mill-awtoritajiet Torok minn mindu saret l-investigazzjoni oriġinali sal-lum (ara l-Kapitolu 4.3). It-tielet nett, il-Kummissjoni vvalutat jekk kienx hemm bidla sostanzjali fil-livell ta' sussidjar u jekk il-bidla setgħetx titqies bħala ta' natura dejjiema (ara l-Kapitolu 4.4).
            
         4.2.   Sussidji mogħtija għall-produzzjoni tat-troti fl-2016 u fl-2017
   
   4.2.1.   Sussidji fuq il-produzzjoni tat-troti fl-2016
   
   
               (30)
            
            
               Fl-2016, is-sussidji lill-produtturi tat-troti ingħataw abbażi tad-Digriet Nru 2016/8791 (6) dwar l-appoġġ agrikolu li għandu jingħata fl-2016 (id-“digriet tal-2016”). Barra minn hekk, il-Komunikat Nru 2016/33 (7) dwar l-akkwakultura jappoġġja kundizzjonijiet dettaljati ta' sussidji li għandhom jingħataw.
            
         
               (31)
            
            
               Filwaqt li l-ammont ta' sussidju għal kull TL/kg baqa' fil-livelli tal-2013, l-Artikolu 4.16 eskluda mis-sussidji l-farms b'liċenzji li kienu “jinsabu fl-istess qasam potenzjali determinat mill-Ministeru, fl-istess riżerva tad-diga jew fir-riżerva tad-diġa reġjonalizzata li tinsabu fl-istess żona”.
            
         
               (32)
            
            
               Skont dan l-Artikolu u għall-kuntrarju tas-sitwazzjoni matul il-perjodu tal-investigazzjoni oriġinali, fil-każ li produttur ta' troti jkollu aktar minn liċenzja ta' produzzjoni waħda (jew “unità ta' trobbija tal-ħut”) fl-istess żona potenzjali tal-baħar, kif definit mill-Ministeru, fl-istess riżerva (diga), jew fl-istess riżervi li jinsabu fl-istess reġjuni, li kienu jappartjenu lill-istess persuna jew lill-istess intrapriża/kumpanija, dawk il-liċenzji jew l-unitajiet tat-trobbija tal-ħut tqiesu bħala liċenzja jew unità waħda li tappartjeni għal dik il-kumpanija, u s-sussidju dirett kellu jitħallas skont din l-interpretazzjoni. L-applikant argumenta li minħabba dan l-Artikolu, il-volum ta' produzzjoni eliġibbli għas-sussidji naqas u rriżulta fi tnaqqis sinifikanti ta' sussidji riċevuti mill-produtturi tat-troti. Madankollu, il-Kummissjoni osservat li din il-kundizzjoni kellha żewġ limitazzjonijiet.
            
         
               (33)
            
            
               L-ewwel nett, l-investigazzjoni wriet li, skont l-informazzjoni pprovduta mit-Turkija, il-limitazzjoni prevista fl-Artikolu 4.16 tad-digriet tal-2016 kienet marbuta biss mal-produzzjoni tat-troti li jinsabu f'riżervi tad-digi jew fil-baħar, iżda mhux il-produzzjoni fl-ilmijiet interni, li skont l-informazzjoni mogħtija mit-Turkija, tirrappreżenta madwar 20 % tal-produzzjoni tat-troti (8). Wara d-divulgazzjoni, it-Turkija kkonfermat ukoll li 65 % tat-total tal-faċilitajiet tal-produzzjoni (farms) jinsabu fl-ilmijiet interni u 35 % biss tal-faċilitajiet tal-produzzjoni (farms) jinsabu f'għadajjar f'digi jew fil-baħar.
            
         
               (34)
            
            
               Għaldaqstant, il-limitazzjoni prevista fl-Artikolu 4.16 tad-digriet tal-2016 ma kellha l-ebda impatt fuq 20 % tal-produzzjoni tat-troti, u lanqas fuq 65 % tal-faċilitajiet ta' produzzjoni jew fuq il-farms. Dan kien pereżempju l-każ ta' waħda mill-kumpaniji fil-kampjun, Mittos, li kellha l-farm tat-troti tagħha stess li kien jinsab fl-ilmijiet interni. Barra minn hekk, grupp ta' kumpaniji oħra fil-kampjun, il-grupp Özpekler, kellu farms li jinsabu f'ġibjuni tad-digi differenti. Konsegwentement, skont l-informazzjoni pprovduta minn dawn il-kumpaniji/gruppi ta' kumpaniji (u vverifikata fil-livell tal-Gvern), it-tnejn li huma kienu eliġibbli biex jirċievu sussidji għall-istess għadd ta' liċenzji ta' produzzjoni (sitta f'każ wieħed, u tlieta fil-każ l-ieħor) fl-2015 (qabel il-bidla leġiżlattiva) u fl-2016 (meta l-leġiżlazzjoni l-ġdida kienet diġà fis-seħħ). Għalhekk, il-bidla leġiżlattiva ma kellhiex impatt sinifikanti fuq dawk il-kumpaniji.
            
         
               (35)
            
            
               It-tieni nett, il-limitazzjoni kienet tapplika għal kull entità legali, li jfisser li f'każ ta' grupp magħmul minn kumpaniji relatati, kull kumpanija setgħet tapplika għal sussidji sal-limiti stabbiliti fid-digriet. Dan ifisser li, jekk grupp ta' kumpaniji kien magħmul minn diversi entitajiet legali li jkollhom l-farms ta' produzzjoni tagħhom (liċenzji) fl-istess żona, kull kumpanija tal-grupp tista' tibbenefika mis-sussidji fuq bażi separata, anke jekk ikollha farms fl-istess żona mal-kumpanija relatata l-oħra tagħha. It-Turkija kkonfermat li dan kien il-każ ta' wieħed tal-grupp fil-kampjun, Alima Group. Iż-żewġ kumpaniji relatati fi ħdan dan il-grupp kienu eliġibbli biex jitolbu s-sussidji minkejja li l-farms tagħhom jinsabu fl-istess żona.
            
         
               (36)
            
            
               Minħabba dawn il-karatteristiċi, l-impatt globali ta' limitazzjoni ma naqqasx l-għadd ta' riċevituri b'mod sinifikanti. Skont l-informazzjoni mogħtija mit-Turkija, l-għadd ta' liċenzji ta' farms eliġibbli għal sussidju dirett naqas minn madwar 947 liċenzja għal farm fl-2015 għal 837 liċenzja fl-2016 liċenzja u għal 817 fl-2017. Kif spjegat fi premessa 34 hawn fuq, fuq bażi individwali, filwaqt li għal xi wħud mill-kumpaniji kien hemm tnaqqis fl-għadd ta' liċenzji eliġibbli bejn l-2015 u l-2016, għal xi wħud minnhom bħal perezempju Özpekler Group jew Mittos, l-għadd ta' liċenzji eliġibbli baqa' l-istess qabel u wara l-bidla.
            
         
               (37)
            
            
               Barra mill-emenda leġiżlattiva introdotta permezz tal-Artikolu 4.16 tad-digriet tal-2016, bl-istess digriet it-Turkija implimentat ukoll sussidju dirett ġdid għal produzzjonijiet b'sistema magħluqa mill-1 ta' Jannar 2016 (9). l-Artikolu 4.16 tad-digriet stipula li l-għan kien li “jibbenefikaw kemm jista' jkun mir-riżorsi tal-ilma disponibbli fil-pajjiż, biex tiġi żgurata l-kultivazzjoni ta' prodotti tal-akkwakultura u speċijiet differenti fil-postijiet fejn l-ilma huwa ristrett”.
            
         
               (38)
            
            
               Is-sussidju għal sistema magħluqa ta' produzzjoni jista' jingħata wkoll lil produtturi ta' speċijiet oħra ta' ħut stipulati f'dan id-digriet, bħall-awrat u l-ispnott. L-ammont ta' sussidju ġie stabbilit fil-livell ta' 0,5 Lira Torka kull kg ta' ħut prodott fi ħdan din is-sistema, irrispettivament mit-tip ta' speċi ta' ħut prodotta.
            
         4.2.2.   Is-sussidji li għandhom jingħataw għall-produzzjoni tat-troti tal-2017
   
   
               (39)
            
            
               F'konformità mal-prattika li kull sena jiġu adottati digrieti u komunikati ġodda li jirregolaw is-sussidji għall-produtturi tat-troti, fl-2017, id-digriet tal-2016 ġie sostitwit bid-Digriet Nru 2017/10465 (10) dwar l-appoġġ agrikolu li għandu jingħata fl-2017 (id-“digriet tal-2017”). Barra minn hekk, il-Komunikat Nru 2017/38 (11) dwar l-akkwakultura jappoġġja kundizzjonijiet dettaljati ta' sussidji li għandhom jingħataw.
            
         
               (40)
            
            
               Id-digriet tal-2017 żamm id-dispożizzjonijiet tal-Artikolu 4.16 dwar l-għadd ta' liċenzji eliġibbli. Fl-istess ħin, huwa introduċa żieda fl-ammont ta' sussidji diretti għall-produzzjoni tat-troti. L-ammonti l-ġodda ta' sussidji kienu dawn li ġejjin:
               
                           —
                        
                        
                           għal produzzjonijiet sa 250 tunnellata, is-sussidju ġie stabbilit għal 0,75 TL/kg (meta mqabbel ma' 0,65 TL/kg fl-2016);
                        
                     
                           —
                        
                        
                           bejn 250 tunnellata u 500 tunnellata, is-sussidju ġie stabbilit għal 0,375 TL/kg (meta mqabbel ma' 0,325 TL/kg fl-2016);
                        
                     
                           —
                        
                        
                           ma ngħata l-ebda sussidju għall-produzzjoni ta' 'l fuq minn 500 tunnellata,
                        
                     
         
               (41)
            
            
               Id-digriet tal-2017 introduċa wkoll sussidji ġodda. Skont l-informazzjoni pprovduta mit-Turkija, dawn is-sussidji ġodda bidlu u kkumplimentaw parzjalment is-sussidji diretti kkumpensati fl-investigazzjoni oriġinali u li huma mmirati biex jappoġġaw il-konsum tal-ħut fit-Turkija, it-twettiq tal-istandards ambjentali, il-ġlieda kontra l-mard u l-kwalità tal-ikel, id-diversifikazzjoni u t-traċċabbiltà. Is-sussidji l-ġodda kienu dawn li ġejjin:
               
                           —
                        
                        
                           Sussidji għal troti ta' aktar minn 1 kg;
                        
                     
                           —
                        
                        
                           Sussidji għal tikkettar tal-ħut;
                        
                     
                           —
                        
                        
                           Sussidji għal prattiki ta' trobbija tajba.
                        
                     
         
               (42)
            
            
               L-għan ta' sussidji għal produzzjoni ta' troti li jaqbżu l-1 kg kien li jippromwovu d-diversifikazzjoni tal-prodotti. L-ammont ta' sussidju ġie stabbilit għal 0,25 TL/kg għall-produzzjoni ta' 250 tunnellati u nofs l-ammont (0,125 TL/kg) għall-produzzjoni ta' bejn 250 u 500 tunnellata. Il-limitazzjoni tal-kriterji ta' eliġibbiltà stipulati fl-Artikolu 4.16 u spjegati fil-premessi 32 sa 35 tapplika wkoll għal dan it-tip ta' sussidju.
            
         
               (43)
            
            
               Wara d-divulgazzjoni, it-Turkija u l-applikant ilmentaw li s-sussidju għal troti 'l fuq minn 1 kg ikun relatat mal-prodott ikkonċernat biss jekk il-piż tiegħu ikun bejn 1 u 1,2 kg. Huma argumentaw li troti li jiżnu aktar minn 1,2 kg ma kinux jaqgħu aktar taħt id-definizzjoni tal-prodott ikkonċernat. Barra minn hekk, skont it-Turkija, il-Ministeru tal-Agrikoltura se jillimita s-sussidju għal troti li jiżnu iktar minn 1,25 kg fil-Komunikat li jmiss li jiddefinixxi l-kundizzjonijiet tal-iskemi ta' sussidju għall-produzzjoni tal-2018. Għalhekk, jenħtieġ li s-sussidju għat-troti aktar minn 1 kg ma jitqiesx meta tiġi vvalutata l-evoluzzjoni tal-ammonti ta' sussidju għall-produtturi ta' troti kemm fl-2017 kif ukoll fl-2018.
            
         
               (44)
            
            
               Il-Kummissjoni qablet li trota mibjugħa fil-forma ta' ħuta sħiħa li tiżen 1,2 kg jew aktar ma kinitx il-prodott ikkonċernat. B'hekk, is-sussidji mogħtija għal produzzjoni ta' ħut bħal dan, li jservu esklussivament suq differenti, mhumiex kumpensatorji skont il-miżuri attwali.
            
         
               (45)
            
            
               Madankollu, il-produzzjoni tat-troti li jiżnu bejn 1 kg u 1,2 kg kienu qed jibbenefikaw mill-iskema fl-2017 u kienu jaqgħu taħt l-ambitu tal-prodott. Barra minn hekk, l-Artikolu 4(f) tal-Communiqué Nru 2017/38 jagħti sussidju lil pixxikultur “fil-ġbir”. Anki jekk it-Turkija kien beħsiebha tirrestrinġi s-sussidju għat-troti aktar minn 1,25 kg fl-2018, ma jeżistix kriterju legali fid-digriet li jeskludi s-sussidju meta t-trota tinbiegħ f'forma oħra. Skont l-informazzjoni li waslet, hija prattika komuni fl-industrija li tipproċessa xi troti kbar li nġabru u biex jinbiegħu bħala l-prodott ikkonċernat, pereżempju fil-forma ta' fletti. Għalhekk, l-ammont korrispondenti tal-iskema ta' sussidju jibbenefika l-prodott ikkonċernat. Barra minn hekk, fl-analiżi tagħha, il-Kummissjoni tista' tibbaża ruħha biss fuq atti leġiżlattivi u amministrattivi finali rilevanti kompletament fis-seħħ fil-pajjiż esportatur. Billi l-Komunikat li jiddefinixxi l-kundizzjonijiet għall-2018 għadu ma ġiex adottat, il-kundizzjonijiet maħsuba spjegati mit-Turkija ma jistgħux jittieħdu inkunsiderazzjoni f'dan l-istadju. Il-Kummissjoni għalhekk, irrifjutat li teskludi din l-iskema minn analiżi globali tagħha, u minflok irfinat is-sejbiet tagħha fir-rigward tal-effett ekonomiku tal-iskema (ara l-premessa 67.
            
         
               (46)
            
            
               Sussidji għal tikkettar tal-ħut bil-għan li jippromwovu l-kwalità u t-traċċabilità tal-ħut. L-ammont ta' sussidju kien 0,02 TL/biċċa għall-produzzjoni sa 250 tunnellata u nofs l-ammont (0,01 TL) għall-produzzjoni ta' bejn 250 u 500 tunnellata. Il-limitu applikat għal kull liċenzja ta' produzzjoni. Il-limitazzjoni tal-kriterji ta' eliġibbiltà previsti fl-Artikolu 4.16 u spjegata fil-premessi 32 sa 35 kienet japplika wkoll għal dan it-tip ta' sussidju. Is-sussidju għal tikkettar tal-ħut jista' jingħata wkoll lil produtturi ta' speċijiet oħra ta' ħut stipulati fid-digriet bħall-awrat u l-ispnott. Il-partijiet interessati ma kkontestawx din is-sejba wara d-divulgazzjoni.
            
         
               (47)
            
            
               Sussidji għal prattiki ta' trobbija tajba relatati mat-twettiq ta' xi standards marbuta mal-ambjent, is-sikurezza tal-ikel, il-benessri tal-annimali u t-traċċabilità. Biex tkun eliġibbli għas-sussidju, kull kumpannija kellha tgħaddi minn awditu. Wara li tlestiet il-verifika, ikun jista' jinħareġ ċertifikat. L-istituti li jikkontrollaw l-osservanza tal-istandards kellhom jiġu ċċertifikati mill-Ministeru. Id-data tal-iskadenza għall-applikazzjoni għal kumpaniji li jkunu eliġibbli għall-produzzjoni ta' troti prodotti fl-2017 kienet il-31 ta' Marzu 2018. L-ammont ta' sussidju ġie stabbilit għal 0,25 TL/kg sa massimu ta' 250 tunnellata ta' produzzjoni. Il-limitu applikat għal kull entità legali. Il-partijiet interessati ma kkontestawx din is-sejba wara d-divulgazzjoni.
            
         4.2.3.   Konklużjoni
   
   
               (48)
            
            
               Wara l-bidla leġiżlattiva introdotta permezz tal-Artikolu 4.16 tad-digriet tal-2016, il-volum ta' produzzjoni tat-troti eliġibbli għal sussidji diretti jidher li naqas. Madankollu, skont l-informazzjoni pprovduta mit-Turkija kif ukoll l-informazzjoni rreġistrata disponibbli, l-impatt reali tal-bidla leġiżlattiva tal-2016 f'termini ta' volum u valur ta' produzzjoni eliġibbli meta mqabbel mas-sistema fis-seħħ qabel id-dħul fis-seħħ ta' dan id-digriet kien diffiċli li jiġi stabbilit, u kien jiddependi fuq il-volumi ta' produzzjoni manifatturati taħt kull waħda mil-liċenzji.
            
         
               (49)
            
            
               L-impatt fil-livell ta' kumpaniji individwali jvarja wkoll skont is-sitwazzjoni speċifika relatata mal-produzzjoni ta' kull kumpanija. Mill-2016, il-kumpaniji li kellhom aktar minn rikjesta waħda fl-istess reġjun jew żona taħt l-iskema antika ta' għajnuna setgħu jirċievu sussidji diretti biss għal waħda minnhom. Madankollu, kumpaniji oħra bi produzzjoni interna (bħal Mittos), jew li joperaw f'żoni jew reġjuni differenti (bħall-grupp Özpekler) irċevew sussidji diretti fuq l-istess livell jew livell saħansitra ogħla minn qabel l-2016 għaliex kellhom aktar minn liċenzja waħda. Barra minn hekk, minħabba li l-limitazzjoni tal-Artikolu 4.16 tad-digriet tal-2016 applikat għal kull entità legali, l-impatt tal-bidla leġiżlattiva fuq grupp ta' kumpaniji jiddependi wkoll fuq l-istruttura tagħha. Għalhekk, filwaqt li l-gruppi ta' kumpaniji bħal GMS Group u KLC Group kienu affettwati l-aktar bil-bidla leġiżlattiva, kumpaniji jew gruppi ta' kumpaniji bħal Alima, Mittos u Özpekler u l-kumpaniji żgħar kollha li jirrappreżentaw aktar minn 65 % tal-kumpaniji ġew affettwati biss sa ċertu punt limitat jew xejn affattu.
            
         
               (50)
            
            
               Barra minn hekk, il-Kummissjoni osservat li fl-2017, l-ammont attwali ta' sussidji diretti lill-produtturi tat-troti żdied (ara l-premessa 40). Id-digrieti tal-2016 u l-2017 introduċew ukoll numru ta' sussidji ġodda li minnhom jistgħu jibbenefikaw il-produtturi ta' troti (ara l-Kapitoli 4.2.1 u 4.2.2 t'hawn fuq).
            
         
               (51)
            
            
               Għalhekk, filwaqt li l-limitazzjonijiet introdotti fl-2016 setgħu wasslu għal tnaqqis fis-sussidjar permezz ta' sussidji diretti, it-Turkija simultanjament introduċiet sussidji ġodda u/jew emendat miżuri ta' sussidju eżistenti. Mistoqsija importanti kienet għalhekk jekk iż-żieda fl-ammont tas-sussidji diretti u s-sussidji ġodda introdotti jikkumpensawx għal-limitazzjoni introdotta fid-igriet tal-2016. Jekk dan huwa l-każ, il-livell ġenerali ta' sussidjar jista' jkun ugwali jew ogħla mil-livell ta' sussidjar ikkalkulat fil-ħin tal-imponiment tad-dazji kumpensatorji oriġinali. Anke jekk produttur wieħed irċieva inqas benefiċċji mis-sussidji diretti fl-2016 minħabba li d-diversi liċenzji jew unitajiet tat-trobbija tal-ħut tiegħu ġew ikkunsidrati bħala waħda, din il-bidla tista' mhux neċessarjament kellha l-effett li tnaqqas il-livell ġenerali ta' sussidjar meta mqabbel mas-sitwazzjoni ta' qabel il-bidla leġiżlattiva fl-2016 (ara l-premessi 62 sa 65.
            
         
               (52)
            
            
               Għalhekk, il-Kummissjoni kkunsidrat li kellha tevalwa l-impatt tal-miżuri kollha ta' sussidju li l-produtturi tat-troti fit-Turkija setgħu bbenefikaw minnhom (jew jistgħu jibbenefikaw minnhom fil-futur) kif ukoll il-livell kumplessiv tal-issussidjar fuq skala nazzjonali. Għalhekk, ma eżaminatx l-effetti konkreti tal-bidla tal-leġiżlazzjoni fil-perjodu ta' investigazzjoni għal kull waħda mill-kumpaniji fil-kampjun b'mod individwali, iżda għamlet valutazzjoni fuq livell globali, filwaqt li kkonfermat il-konklużjonijiet tagħha b'referenza għall-informazzjoni pprovduta mill-kampjun tal-produtturi esportaturi.
            
         
               (53)
            
            
               Wara d-divulgazzjoni, it-Turkija u l-applikant argumentaw li l-Kummissjoni missha ikkalkulat mill-ġdid il-marġini ta' sussidju għall-kumpaniji inklużi fil-kampjun fuq bażi individwali. Il-Kummissjoni ma qablitx ma' dan l-argument. L-applikant talab li jerġa' jiġi vvalutat it-tnaqqis tal-livell ta' sussidji lill-produtturi kollha tat-troti fit-Turkija wara bidla leġiżlattiva fl-2016. Fin-nuqqas ta' bidla dejjiema fiċ-ċirkustanzi fuq livell nazzjonali, il-Kummissjoni kkunsidratat li mhux adattat li jiġu kkalkulati l-ammonti ta' sussidju individwali korrispondenti. Il-bidliet li saru ma kinux jidhru li huma biżżejjed biex juru li l-ammont ta' sussidjar kien mibdul b'mod sostanzjali u li kien ta' natura dejjiema. Barra minn hekk, eżami tal-livell ta' sussidjar fil-livell nazzjonali, kif ukoll l-ammonti ta' sussidju fl-2018 ikkonfermaw l-istess konklużjoni.
            
         4.3.   L-evoluzzjoni ta' sussidji mogħtija għall-produzzjoni tat-troti fil-livell nazzjonali
   
   4.3.1.   Sussidji mogħtija lill-produtturi tat-troti bejn l-2013 u l-2016
   
   
               (54)
            
            
               Bejn l-2013 u l-2016, l-ammonti ta' sussidji mogħtija lill-produtturi ta' troti kienu dawn li ġejjin:
               
                  Tabella
               
               
                  Sussidji diretti lill-produtturi tat-troti
               
               
                            
                        
                        
                           Is-sena tal-produzzjoni
                        
                     
                            
                        
                        
                           2013 (il-perjodu tal-investigazzjoni oriġinali)
                        
                        
                           2014
                        
                        
                           2015
                        
                        
                           2016
                        
                     
                           L-ammont ta' sussidju (TL)
                        
                        
                           62 992 720 
                        
                        
                           53 599 382 
                        
                        
                           50 093 952 
                        
                        
                           39 762 389 
                        
                     
                           
                              Indiċi
                           
                        
                        
                           
                              100
                           
                        
                        
                           
                              85
                           
                        
                        
                           
                              80
                           
                        
                        
                           
                              63
                           
                        
                     
                           Volum tal-produzzjoni (f'tunnellati)
                        
                        
                           128 059 
                        
                        
                           112 345 
                        
                        
                           106 598 
                        
                        
                           104 356 
                        
                     
                           
                              Indiċi
                           
                        
                        
                           
                              100
                           
                        
                        
                           
                              88
                           
                        
                        
                           
                              83
                           
                        
                        
                           
                              81
                           
                        
                     
                           
                              Sors: Informazzjoni pprovduta mit-Turkija
                        
                     
         
               (55)
            
            
               Bejn l-2013 u l-2016, l-ammont totali ta' sussidji fuq il-produzzjoni tat-troti naqas b'37 %.
            
         
               (56)
            
            
               L-akbar tnaqqis (20 %) fl-ammont ta' sussidji seħħ bejn l-2013 u l-2015, jiġifieri qabel ġiet introdotta l-bidla leġiżlattiva fid-digriet tal-2016. It-tnaqqis bejn dawn is-snin kien f'konformità mat-tnaqqis fil-produzzjoni tat-trota (17 %) fl-istess perjodu.
            
         
               (57)
            
            
               It-tnaqqis fl-ammont ta' sussidji bejn l-2015 u l-2016 (qabel u wara l-bidla) kien ta' 20,6 %.
            
         4.3.2.   Sussidji mogħtija mit-Turkija fl-2016
   
   
               (58)
            
            
               Fl-2016, it-total tal-ammonti attwali ta' sussidji diretti mogħtija lill-produtturi tat-troti ammonta għal 39 762 389 TL.
            
         4.3.3.   Sussidji mogħtija mit-Turkija fl-2017
   
   
               (59)
            
            
               L-implimentazzjoni tal-miżuri ta' sussidju kollha li minnhom setgħu jibbenefikaw il-produtturi tat-troti fl-2017 kienet għadha ma ġietx iffinalizzata fiż-żmien tal-investigazzjoni. Għalhekk, il-Kummissjoni bbażat is-sejbiet preliminari tagħha fuq il-baġit għall-2017 imbassra għal kull waħda mill-miżuri fuq livell globali.
            
         
               (60)
            
            
               Il-baġit iddedikat għal sussidji diretti fl-2017 ammonta għal 52 500 000 TL. Skont l-informazzjoni pprovduta mit-Turkija fiż-żmien tal-verifika, 90 % tal-baġit kellu jintefaq (47 250 000 TL).
            
         
               (61)
            
            
               Barra minn hekk, il-baġit li jmiss kien previst għall-miżuri ta' sussidju l-ġodda introdotti fl-2017:
               
                           —
                        
                        
                           Produzzjoni f'sistema magħluqa — 500 000 TL
                        
                     
                           —
                        
                        
                           Tikkettar tal-ħut — 10 000 000 TL
                        
                     
                           —
                        
                        
                           Prattiki ta' trobbija tajba — 2 000 000 TL
                        
                     
                           —
                        
                        
                           Aktar minn 1 kg produzzjoni ta' troti — 1 875 000 TL
                        
                     
         
               (62)
            
            
               Il-baġit għal produzzjoni f'sistema magħluqa, tikkettar tal-ħut u l-prinċipji ta' trobbija tajba kien jinkludi wkoll is-sussidji għall-produzzjoni ta' speċi oħra bħall-awrat u l-ispnott. Abbażi tal-istatistiki provduti mit-Turkija fir-rigward tal-volum tal-produzzjoni totali tal-akkwakultura tal-2016, il-produzzjoni tat-troti fi ħdan il-produzzjoni ta' troti eliġibbli għal sussidji kienet tirrappreżenta 41,2 %.
            
         
               (63)
            
            
               Ibbażat fuq it-tbassir tal-baġit, fuq il-proporzjon tal-infiq ta' 90 % u fuq il-fatt li xi wħud mill-miżuri kienu jibbenefikaw mill-produzzjoni ta' speċijiet minbarra troti, l-ewwel nett, il-Kummissjoni stmat li l-ammont totali ta' sussidji għall-produtturi ta' troti fl-2017 seta' jaqbeż il-50 miljun Lira Torka. Din l-istima kienet ibbażata fuq l-informazzjoni pprovduta mit-Turkija, li skontha kien mistenni li jintefaq 90 % tal-baġit għal sussidji diretti. Barra minn hekk, il-Kummissjoni applikat l-istess perċentwali ta' nfiq mill-baġit biex tevalwa l-ammonti tas-sussidju tal-miżuri ta' sussidju addizzjonali introdotti fl-2017 (ara l-premessa 61). Fl-aħħar nett, għall-linji baġitarji inklużi speċijiet ta' ħut oħra eliġibbli (jiġifieri sussidji għal produzzjoni b'sistema magħluqa, 'il fuq minn 1 kg ta' troti, tikkettar tal-ħut u prattiki ta' trobbija tajbin), il-Kummissjoni applikat proporzjon ta' 41,2 % li jirrappreżenta l-produzzjoni tat-troti fil-limiti eliġibbli tal-produzzjoni tal-ħut.
            
         
               (64)
            
            
               Wara d-divulgazzjoni, it-Turkija u l-applikant argumentaw li l-ebda wieħed mill-produtturi Torok tat-troti ma bbenefika minn sussidju kemm għas-sistema magħluqa għall-produzzjoni kif ukoll għat-tikkettar tal-ħut fl-2017 prinċipalment minħabba l-ispejjeż ta' investiment inizjali u l-imprattikabbiltà taż-żewġ miżuri. Il-benefiċċju massimu għal prattiki ta' trobbija tajba fl-2017 jista' jkun biss 592 250 TL u 83 % tal-baġit previst ġie effettivament minfuqa meta mqabbel mat-90 % stmat inizjalment mill-awtoritajiet Torok.
            
         
               (65)
            
            
               Il-Kummissjoni qablet li tivvaluta mill-ġdid l-ammont kumplessiv ta' sussidji għall-produtturi ta' troti bbażati fuq il-bażi tal-ammonti attwalment riċevuti mill-produtturi tat-troti fl-2017. Abbażi ta' dawn l-ammonti l-ġodda ta' miżuri ta' sussidju, l-ammont totali ta' sussidji għall-produtturi ta' troti fl-2017 kien ta' madwar 48,5 miljun Lira Torka.
            
         
               (66)
            
            
               Barra minn hekk, it-Turkija argumentat li jenħtieġ li l-iskema ta' sussidju għal troti aktar minn 1 kg ma tiġix inkluża fil-kalkolu tal-benefiċċju għall-produtturi tat-troti. Skont il-kalkoli ppreżentati fis-seduta, l-ammont ta' sussidji mogħtija għall-produzzjoni tal-prodott ikkonċernat ikun jammonta għal madwar 43 miljun fl-2017.
            
         
               (67)
            
            
               Madankollu, il-Kummissjoni osservat li din l-iskema tista' tibbenefika tliet tipi differenti ta' troti: (1) troti bejn 1 u 1,2 kg (2) troti ta' aktar minn 1,2 kg li jistgħu jispiċċaw bħala l-prodott ikkonċernat wara l-ipproċessar u (3) troti ta' aktar minn 1,2 kg li jservu suq differenti mill-prodott ikkonċernat. Fin-nuqqas ta' ċifri preċiżi dwar kif għandu jiġi allokat il-baġit ta' sussidju, il-Kummissjoni ma kinitx f'pożizzjoni li tikkalkola l-ammont preċiż għal kull wieħed mit-tliet tipi. Fi kwalunkwe każ, anke jekk wieħed jassumi li 100 % ta' dan is-sussidju jmur għat-tielet tip biss u b'hekk ma għandu l-ebda impatt fuq il-prodott ikkonċernat, il-konklużjoni ġenerali ma tinbidilx. Fil-fatt, meta mqabbel mal-2016, l-ammont ta' 43 miljun Lira Torka fl-2017 xorta waħda jirrappreżenta żieda ta' 4 miljun Lira Torka Tali żieda tista' tinnewtralizza parti sinifikanti mill-impatt ta' tnaqqis tal-2016 identifikat mill-applikant bħala l-bidla li tiġġustifika reviżjoni tal-miżuri.
            
         4.3.4.   Konklużjoni
   
   
               (68)
            
            
               Bejn il-perjodu tal-investigazzjoni oriġinali (2013) u 2016, is-sussidji lill-produtturi tat-troti naqsu b'37 %. It-tnaqqis tal-ammonti tas-sussidju mill-2013 madankollu mhuwiex relatat biss mal-bidla leġiżlattiva fl-2016 iżda kien ukoll riżultat ta' tnaqqis ġenerali tal-produzzjoni tat-troti (ara t-Tabella fil-premessa 54). Wara l-2016, il-livell ta' sussidji kien stmat li se jiżdied għal darb'oħra.
            
         
               (69)
            
            
               Fl-2017, l-ammont totali ta' sussidji għall-produtturi ta' troti laħaq bejn 43 u 48,5 miljun Lira Torka. Għaldaqstant il-Kummissjoni kkonkludiet li l-ammont ta' sussidji wara l-2016 qed iqarreb l-ammont qabel il-bidla leġiżlattiva.
            
         
               (70)
            
            
               Għalhekk, il-Kummissjoni kkonkludiet li t-tnaqqis tas-sussidji attwali wara bidla leġiżlattiva fl-2016 kien temporanju u li l-ammonti ta' sussidji globali kif ukoll il-livell ta' appoġġ tal-produzzjoni għal kull tunnellata żdiedu għal darb'oħra mill-2016.
            
         4.4.   In-natura dejjiema tat-tibdil
   
   
               (71)
            
            
               Fid-dawl tal-konklużjonijiet milħuqa fil-Kapitolu 4.3.4 hawn fuq, il-Kummissjoni għalhekk osservat li t-tnaqqis tas-sussidji għall-produtturi ta' troti fl-2016 kien biss temporanju. Hija sostniet ukoll li, peress li l-kundizzjonijiet u l-ammonti ta' sussidji ġew riveduti mit-Turkija fuq bażi annwali, it-tibdil li ddaħħal ma setax jitqies bħala dejjiem, b'mod partikolari għaliex:
               
                           —
                        
                        
                           l-ammont ta' sussidju dirett għal kull tunnellata żdied fl-2017;
                        
                     
                           —
                        
                        
                           erba' tipi ġodda ta' miżuri ta' sussidju ġew introdotti fl-2017;
                        
                     
                           —
                        
                        
                           sussidju ġdid u li jiġġieled kontra l-mard tal-ħut żgħir (il-friegħ tal-ħut) ġie introdott fl-2018.
                        
                     Barra minn hekk, il-Kummissjoni stmat li t-total tas-sussidji għall-produtturi ta' troti jista' jilħaq 56 miljun Lira Torka fl-2018, jiġifieri madwar 6 miljun Lira Torka fuq l-ammont ta' 2015 — li hija s-sena ta' qabel l-emenda leġiżlattiva (12).
            
         
               (72)
            
            
               Wara d-divulgazzjoni, it-Turkija u l-applikant argumentaw li s-sussidju li jiġġieled kontra l-mard tal-produzzjoni tal-ħut żgħir, introdott fl-2018 ma kienx relatat mal-prodott ikkonċernat. Madankollu, huma ma ssostanzjawx id-dikjarazzjoni tagħhom. Fil-fehma tal-Kummissjoni, ma kienx hemm xi raġuni speċifika għaliex is-sussidju ma kienx relatat mal-prodott ikkonċernat. B'mod sorprendenti, anki l-Ministeru tal-Agrikoltura ppreżenta l-miżura ġdida ta' sussidju għall-produtturi ta' troti waqt il-verifika. Il-Kummissjoni għalhekk ma laqgħetx din l-affermazzjoni.
            
         
               (73)
            
            
               Wara d-divulgazzjoni, it-Turkija u l-applikant argumentaw ukoll li jenħtieġ li s-sussidji għal produzzjoni magħluqa u tikkettar tal-ħut jiġu esklużi mill-analiżi għaliex ma kinux użati fl-2017 u għaliex kien iqum ħafna flus u kien imprattikabbli li jintużaw (ara l-premessa 64). Il-Kummissjoni osservat f'dan ir-rigward li l-ammont tas-sussidju għal tikkettar tal-ħut kien ta' 0,02 TL/biċċa għal produzzjoni sa 250 tunnellata fl-2017 iżda deher li żdied għal 0,03 TL/biċċa fl-2018 (13). B'hekk jidher li t-Turkija qed tagħmel il-miżuri aktar attraenti. Għalhekk, il-Kummissjoni ċaħdet l-argument li dawn il-miżuri ġodda ta' sussidju jenħtieġ li jiġu esklużi mill-istimi ta' sussidji fl-2018 u fil-futur qrib.
            
         
               (74)
            
            
               Tabilħaqq, skont l-informazzjoni għad-dispożizzjoni tal-Kummissjoni, il-produtturi ta' troti jeħtieġu jagħmlu l-investimenti inizjali u/jew jgħaddu minn verifiki sabiex jallinjaw il-prattiki tan-negozju tagħhom mal-kriterji ta' eliġibbiltà tal-miżuri ta' sussidju ġodda introdotti. Għalhekk, anki jekk il-baġit għal dawn il-miżuri ma jintnefaqx fl-ewwel sena/snin ta' applikazzjoni, huwa probabbli li dan jintuża aktar fis-snin ta' wara ladarba l-kumpaniji jirrendu l-attivitajiet tagħhom eliġibbli għal finanzjament.
            
         
               (75)
            
            
               It-Turkija u l-applikant finalment argumentaw li l-Kummissjoni kellha tieħu kont tad-deprezzament tal-lira Torka ta' 90 % matul dawn l-aħħar snin. Skonthom, id-deprezzament kien ta' natura dewwiema.
            
         
               (76)
            
            
               Il-Kummissjoni ma qablitx ma' dawn id-dikjarazzjonijiet. Id-deprezzament tal-lira Torka, munita liberament konvertibbli b'rata tal-kambju bi flutwazzjoni, ma tistax tiġi attribwita lit-Turkija. Barra minn hekk, ir-rati tal-kambju tal-muniti jistgħu jsegwu ċerti xejriet tul perjodu ta' żmien partikolari iżda jista' jkun ukoll li jerġgħu lura f'perjodu ta' żmien differenti. L-istabbiltà u l-prevedibbiltà neċessarji għalhekk qed jonqsu li jikkostitwixxu bidla ta' ċirkostanzi ta' natura dejjiema.
            
         4.5.   Konklużjoni
   
   
               (77)
            
            
               Fid-dawl ta' dawk il-kunsiderazzjonijiet, il-Kummissjoni kkonkludiet li s-sistema ta' implimentazzjoni ta' sussidji diretti hija kkaratterizzata b'bidliet kostanti fil-bażi legali, il-kriterji ta' eliġibbiltà u l-ammonti attwali ta' sussidjar. Anke jekk l-ammonti attwali ta' 2018 jitbiegħedu mill-istimi tal-Kummissjoni, is-sistema ta' implimentazzjoni ta' miżuri ta' sussidju qiegħda tinbidel b'mod kostanti u għalhekk bidliet bħal dawn ma jistgħux jiġu kkunsidrati li huma ta' natura dejjiema. F'dan il-kuntest, il-Kummissjoni sostniet ukoll li t-tnaqqis fis-sussidju stabbilit bejn l-2013 u l-2016 kien biss ta' natura temporanja minħabba li l-ammonti ta' sussidju għall-2017 u l-2018 kienu stmati li jilħqu livell komparabbli ta' sussidjar bħall-2013. B'konsegwenza t'hekk, u għall-kuntrarju għad-dikjarazzjoni magħmula mill-applikant, il-Kummissjoni kkonkludiet li t-tnaqqis osservat fl-2016 jista' ma jitqiesx li għandu natura dejjiema.
            
         5.   IT-TMIEM TAR-RIEŻAMI INTERIM PARZJALI
   
   
               (78)
            
            
               Fuq il-bażi tal-konklużjonijiet li waslet għalihom il-Kummissjoni dwar bidliet fl-implimentazzjoni ta' sussidji diretti lill-produtturi tat-troti fit-Turkija u l-assenza ta' natura dejjiema ta' dawn il-bidliet, it-talba għal rieżami interim parzjali kienet infondata u l-investigazzjoni ta' rieżami interim parzjali jenħtieġ li tintemm.
            
         
               (79)
            
            
               Għalhekk il-miżuri fis-seħħ imposti bir-Regolament ta' Implimentazzjoni (UE) 2015/309, jenħtieġ li jinżammu.
            
         
               (80)
            
            
               Il-partijiet kollha ġew infurmati dwar il-fatti essenzjali u l-kunsiderazzjonijiet li abbażi tagħhom kien maħsub li tintemm l-investigazzjoni. Ingħataw ukoll perjodu biex jissottomettu kummenti wara din id-divulgazzjoni. Is-sottomissjonijiet u l-kummenti ngħataw il-kunsiderazzjoni dovuta fejn kien xieraq.
            
         
               (81)
            
            
               Ir-Regolament huwa f'konformità mal-opinjoni tal-Kumitat stabbilit bl-Artikolu 15(1) tar-Regolament (UE) 2016/1036 tal-Parlament Ewropew u tal-Kunsill (14),
            
         ADOTTAT DAN IR-REGOLAMENT:
   Artikolu 1
   Ir-rieżami interim parzjali tal-miżuri kompensatorji applikabbli għall-importazzjonijiet ta' ċerti troti qawsalla li joriġinaw mit-Turkija huwa b'dan mitmum mingħajr ma jiġi emendat il-livell ta' miżuri kumpensatorji fis-seħħ.
   Artikolu 2
   Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-4 ta' Ġunju 2018.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  Ir-Regolament (UE) 2016/1037 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra importazzjonijiet sussidjati minn pajjiżi li mhumiex membri tal-Unjoni Ewropea(ĠU L 176, 30.6.2016, p. 55).
   
      (2)  Ir-Regolament ta' Implimentazzjoni tal-Kummissjoni (UE) 2015/309 tas-26 ta' Frar 2015 li jimponi dazju kompensatorju definittiv u jiġbor b'mod definittiv id-dazju provviżorju impost fuq l-importazzjonijiet ta' ċerti troti qawsalla li joriġinaw mit-Turkija (ĠU L 56, 27.2.2015, p. 12).
   
      (3)  Notifika ta' bidu ta' rieżami interim parzjali tal-miżuri kumpensatorji applikabbli għal importazzjonijiet ta' ċertu trota qawsalla li joriġinaw mit-Turkija (ĠU C 234, 20.7.2017, p. 6).
   
      (4)  Id-daqs ta' esportazzjonijiet tal-Group Sagun lejn l-Unjoni matul il-perjodu ta' investigazzjoni tar-rieżami (RIP - review investigation period) kienet tirrappreżenta madwar terz tal-esportazzjonijiet lejn l-Unjoni mill-KLC Group.
   
      (5)  Ir-Regolament ta' Implimentazzjoni tal-Kummissjoni (UE) Nru 1195/2014 tad-29 ta' Ottubru 2014 li jimponi dazju kumpensatorju provviżorju fuq l-importazzjonijiet ta' ċerti troti qawsalla li joriġinaw mit-Turkija (ĠU L 319, 6.11.2014, p. 1).
   
      (6)  Id-digriet Tork Nru 2016/8791 dwar is-sussidji fl-agrikoltura fl-2016, datat il-25 ta' April 2016 (implimentati b'mod retroattiv mill-1 ta' Jannar 2016).
   
      (7)  Il-Komunikat bl-isem: “Komunikat dwar l-Appoġġ għall-Akkwakultura” bin-numri 2016/33 dwar l-implimentazzjoni tad-Digriet Nru 2016/8791 ġie ppubblikat fil-Ġurnal Uffiċjali fit-3 ta' Awwissu 2016.
   
      (8)  Waqt il-verifika, l-awtoritajiet Torok semmew li 30 % tal-produzzjoni tat-troti kienet produzzjoni fl-ilmijiet interni u 70 % kienet il-produzzjoni f'għadajjar f'digi jew fil-baħar. Din l-informazzjoni ġiet ikkoreġuta wara d-divulgazzjoni.
   
      (9)  “Sistema tal-akkwakultura kkontrollata bis-sħiħ ibbażata fuq il-prinċipju ta' użu mill-ġdid fis-sistema ta' kultivazzjoni wara li tiġi soġġetta għal xi proċessi bħat-tneħħija tal-ilma li jintuża matul il-produzzjoni u t-tneħħija ta' eskrezzjoni u fdalijiet tal-ikel bl-użu ta' serje ta' mezzi mekkaniċi u bijoloġiċi, arrikkiment bl-ossiġenu fir-rigward tal-kwalità u l-istruttura kimika, l-evaporazzjoni tad-dijossidu tal-karbonju, it-trattament bl-ożonu u/jew UV u li jiġi permess anqas użu tal-ilma u jiġi żgurat output ogħla mill-volum tal-unità, tkabbir aħjar u l-possibilità li wieħed jibbenefika aktar mill-ikel, mingħajr restrizzjonijiet ta' post u tipi u l-possibilità li jinkisbu prodotti b'anqas impatti ambjentali.” (Komunikat mill-Ministeru għall-Ikel u l-Agrikoltura Nru 2016/33, Article 4 ç).
   
      (10)  Id-digriet Tork Nru 2017/10465 dwar is-sussidji fl-agrikoltura fl-2017, datat il-5 ta' Ġunju 2017 (implimentat b'mod retroattiv mill-1 ta' Jannar 2017).
   
      (11)  Il-Komunikat bl-isem “Komunikat dwar l-Appoġġ għall-Akkwakultura” bin-numri 2017/38 dwar l-implimentazzjoni tad-Digriet Nru 2017/10465 ġie ppubblikat fil-Ġurnal Uffiċjali fl-14 ta' Ottubru 2017.
   
      (12)  L-istima saret fuq il-bażi tal-volum tal-produzzjoni tal-2017 bl-applikazzjoni fil-proporzjon tal-infiq ta' 83 % fl-2017. Għal miżuri li kienu previsti li jgawdu speċijiet oħra, il-Kummissjoni applikat proporzjon ta' 43,6 %, li jirrappreżenta s-sehem ta' produzzjoni ta' troti fost l-ispeċijiet eliġibbli.
   
      (13)  Id-digriet Tork Nru 2018/11460 dwar is-sussidji fl-agrikoltura fl-2018, datat il-21 ta' Frar 2018 (implimentati b'mod retroattiv mill-1 ta' Jannar 2018).
   
      (14)  Ir-Regolament (UE) 2016/1036 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra importazzjonijiet oġġett ta' dumping minn pajjiżi li mhumiex membri tal-Unjoni Ewropea (ĠU L 176, 30.6.2016, p. 21).